Άκης Μάντζιος

Ο Απόστολος (Άκης) Μάντζιος (21 Οκτωβρίου 1969) είναι Έλληνας πρώην ποδοσφαιριστής, και προπονητής ποδοσφαίρου. Υπηρετεί ως προπονητής του Άρη.

Ποδοσφαιρική καριέρα 
Ο Απόστολος Μάντζιος ξεκίνησε την καριέρα του Κηφισιά και σε ηλικία 22 ετών μεταγράφηκε στον Πανιώνιο. Στην ομάδα της Νέας Σμύρνης αγωνίστηκε στη θέση του κεντρικού αμυντικού και του αμυντικού χαφ για οκτώ χρόνια (1991-98) και είχε πάνω από 220 συμμετοχές συνολικά. Τα πρώτα χρόνια στον σύλλογο γνώρισε δύο υποβιβασμούς (1992-93 και 1996-97), για να κερδίσει όμως αμέσως την άνοδο από τη Β΄ Εθνική. Κορυφαία του στιγμή η κατάκτηση του κυπέλλου το 1998, όταν υπήρξε ο αρχηγός της ομάδας που νίκησε στον τελικό με 1-0 τον Παναθηναϊκό.

Αγωνίστηκε επίσης στον Άρη Θεσσαλονίκης (1998-2000) για δύο χρόνια και διετέλεσε αρχηγός της ομάδας. Η μεταγραφή του στον Άρη κόστισε 46.000.000 δραχμές (135.000 ευρώ) για διετές συμβόλαιο, ένα σεβαστό ποσό για εκείνη την εποχή.  Στην πρεμιέρα του πρωταθλήματος, στις 23 Αυγούστου 1999 εναντίον του Εθνικού Αστέρα, πέτυχε το πρώτο γκολ της χρονιάς για τον Άρη και άνοιξε τον δρόμο για τη νίκη με 2-0.Την επόμενη σεζόν, 1999-2000, ο Μάντζιος ξεκίνησε και πάλι ως βασικός και διακρίθηκε σε όσα ματς αγωνίστηκε σε Ελλάδα και Ευρώπη. Στο πρώτο μάλιστα παιχνίδι του κυπέλλου UEFA, στις 16 Σεπτεμβρίου 1999, στη Θεσσαλονίκη εναντίον της Ελβετικής Σερβέτ Γενεύης άνοιξε το σκορ, με κτύπημα πέναλτι στο 12’. Αυτό υπήρξε το μοναδικό γκολ που σημείωσε σε Ευρωπαϊκές διοργανώσεις. Ωστόσο ένας τραυματισμός κατά τη 17η αγωνιστική, στο Ηράκλειο εναντίον του ΟΦΗ (30 Ιανουαρίου 2000) τον κράτησε για 4 μήνες μακριά από τους αγωνιστικούς χώρους. Επέστρεψε το Μάιο, σε ματς και πάλι εναντίον του ΟΦΗ, αλλά αυτή την φορά στην Θεσσαλονίκη, και σκόραρε δυο φορές ευστοχώντας σε δύο ισάριθμα πέναλτυ  που οδήγησαν τον Άρη σε νίκη με 3-1. Συνολικά με τη φανέλα του Άρη σημείωσε 7 τέρματα, τα τέσσερα για το πρωτάθλημα, τα δυο σε αγώνες του Ελληνικού κυπέλλου και ένα για το Κύπελλο ΟΥΕΦΑ.Συνέχισε την καριέρα του στον Ιωνικό Νίκαιας για άλλον ένα χρόνο (2000-01) και τελικά, το 2001 επέστρεψε στον Πανιώνιο, στον οποίο έκλεισε την καριέρα του το 2003.

Προπονητική καριέρα 
Μετά την ολοκλήρωση της ποδοσφαιρικής του καριέρας ακολούθησε αυτήν του προπονητή. Το 2004 διετέλεσε προπονητής του τμήματος παμπαίδων του Πανιωνίου και στη συνέχεια έγινε βοηθός στον Πανιώνιο Καλλιθέας, που τότε αποτελούσε θυγατρική κατά κάποιον τρόπο της ΠΑΕ Πανιώνιος και προπονητής της ομάδας νέων του Πανιωνίου. Από τον Ιούνιο του 2008 ως το Φεβρουάριο 2009 διετέλεσε πρώτος προπονητής στον Α.Ο. Χαϊδαρίου, ενώ τον Μάρτιο της ίδιας χρονιάς επέστρεψε στον Πανιώνιο ως μέλος του τεχνικού τιμ της ομάδας. Το 2011 ανέλαβε τον Θρασύβουλο Φυλής. 

Την περίοδο 2011-12 υπήρξε προπονητής του Πανιωνίου, ενώ την επόμενη χρονιά (2012-13) ανέλαβε την Κέρκυρα, όμως παρά το εξαιρετικό ξεκίνημα της ομάδας τα πολλά εξωαγωνιστικά προβλήματα οδήγησαν σε μια σειρά από άτυχα αποτελέσματα που ώθησαν τον Απόστολο Μάντζιο σε παραίτηση. Τον Μάιο του 2013 ανέλαβε τον Πανθρακικό, θέση από την οποία αποχώρησε στα τέλη του 2014, ενώ τον Φεβρουάριο του 2015 βρέθηκε στην τεχνική ηγεσία του Λεβαδειακού, παραμένοντας μέχρι τον Απρίλιο της επόμενης χρονιάς, μία αγωνιστική πριν από την ολοκλήρωση της περιόδου 2015-16.

Τον Δεκέμβριο του 2016 ανακοινώθηκε η πρόσληψή του από τον Απόλλωνα Σμύρνης. Στις 25 Σεπτεμβρίου του 2017 η συνεργασία του με τον Απόλλωνα Σμύρνης λύθηκε.

Στις 7 Ιουνίου του 2018 διαδέχθηκε τον Ζοζέ Ανιγκό στον πάγκο του Λεβαδειακού. Στις 22 Οκτωβρίου του 2018 η συνεργασία του με τον Λεβαδειακό λύθηκε.

Στις 4 Δεκεμβρίου του 2018 ανέλαβε προπονητής στον Πανιώνιο, όπου έμεινε ως τον Σεπτέμβριο του 2019.

Τον Οκτώβριο του 2019, ξεκίνησε τη συνεργασία του ως προπονητής με την Λαμία , θέση στην οποία παρέμεινε μέχρι τον Ιούνιο του 2020.

Άρης Θεσσαλονίκης

Στις 20 Σεπτεμβρίου 2020 ανέλαβε ως προπονητής στον Άρη Θεσσαλονίκης και μετά από μια εκπληκτική πορεία στο πρωτάθλημα τερμάτισε 3ος με 61 βαθμούς η καλύτερη πορεία του Άρη τα τελευταία 40 χρόνια. Στο Κύπελλο η ομάδα έφτασε μέχρι τα προημιτελικά από όπου αποκλείστηκε από τον μετέπειτα φιναλίστ Ολυμπιακό. Η επόμενη σεζόν, 2021-22, δεν ήταν το ίδιο επιτυχημένη, με τον Άρη να αποκλείεται στα προημιτελικά του Κυπέλλου με την Λαμία, ενώ η πορεία του στο πρωτάθλημα δεν ήταν επίσης ιδανική, γνωρίζοντας αρκετά ανεπιτυχή αποτελέσματα με βαρύτερο τη συντριβή με 5-0 από τον ΠΑΣ Γιάννινα τον Νοέμβριο του 2021 στο «Κλεάνθης Βικελίδης». Μια νέα ήττα από τον ΠΑΣ Γιάννινα στις 14 Φεβρουαρίου του 2022 με 2-0 στους «Ζωσιμάδες», οδήγησε τη διοίκηση να προχωρήσει στην απομάκρυνση του έπειτα από 17 μήνες,  το οποίο τον καθιστά μακροβιότερο προπονητή της ομάδας σε βάθος δεκαπενταετίας. Σε σύνολο 66 παιχνιδιών η ομάδα του είχε απολογισμό 30 νίκες, 17 ισοπαλίες και 19 ήττες με 71-53 τέρματα .

Αστέρας Τρίπολης

Στις 4 Ιανουαρίου 2023 ανέλαβε προπονητής του Αστέρα Τρίπoλης . Παρέμεινε στο πόστο αυτό μέχρι τις 10 Απριλίου 2023, όταν και ανακοινώθηκε η κοινή συναινέσει λύση της συνεργασίας του με το σύλλογο.

Στις 28 Αυγούστου 2023 ανακοινώθηκε η νέα συμφωνία συνεργασίας του Μάντζιου με τον Άρη. Έτσι ο Μάντζιος επιστρέφει στον πάγκο των "κίτρινων" ενάμιση χρόνο μετά την προηγούμενη αποχώρησή του.

Στατιστικά στοιχεία ανά περίοδο 

 Σημείωση: Τα στοιχεία προέρχονται από http://www.rsssf.com/tablesg/grkhist.html#81

Παραπομπές

Εξωτερικοί σύνδεσμοι 

 Ο Άκης Μάντζιος στο soccerway
Προφίλ στο transfermarkt.com
 gazzetta.gr Άκης Μάντζιος και Μάκης Χάβος, Υπηρεσιακά… μόνιμοι!  

Έλληνες ποδοσφαιριστές
Ποδοσφαιριστές Πανιωνίου
Ποδοσφαιριστές Άρη Θεσσαλονίκης
Ποδοσφαιριστές Ιωνικού Νίκαιας
Αμυντικοί ποδοσφαιριστές
Ποδοσφαιριστές Σούπερ Λιγκ Ελλάδας
Έλληνες προπονητές ποδοσφαίρου
Προπονητές ποδοσφαίρου Πανιωνίου
Προπονητές ποδοσφαίρου Α.Ο. Κέρκυρας
Προπονητές ποδοσφαίρου Θρασύβουλου Φυλής
Προπονητές ποδοσφαίρου Πανθρακικού
Προπονητές ποδοσφαίρου Λεβαδειακού
Προπονητές ποδοσφαίρου Απόλλωνα Σμύρνης
Προπονητές ποδοσφαίρου Π.Α.Σ Λαμίας
Προπονητές ποδοσφαίρου Άρη Θεσσαλονίκης
Προπονητές ποδοσφαίρου Αστέρα Τρίπολης